Foilsiú iarratas ar fhormheas a dhéanamh ar leasú, nach mionleasú é, ar shonraíocht táirge de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 372/07)

Leis an bhfoilsiú seo, tugtar an ceart chun cur i gcoinne chur i bhfeidhm an leasaithe de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1), laistigh de 3 mhí ó dháta an fhoilsithe seo.

IARRATAS AR FHORMHEAS A DHÉANAMH AR LEASÚ NACH MIONLEASÚ É AR SHONRAÍOCHT TÁIRGE SONRÚCHÁIN TIONSCNAIMH FAOI CHOSAINT NÓ TÁISC GHEOGRAFAIGH FAOI CHOSAINT

Iarratas ar leasú a fhormheas a dhéanamh i gcomhréir le hAirteagal 53(2), an chéad fhomhír, de Rialachán (AE) Uimh. 1151/2012

“Pane Toscano”

Uimh. AE: PDO-IT-01016-AM01-29.4.2021

STFC (X) TGFC ( )

1. Grúpa iarratasóra agus leas dlisteanach

Consorzio di Tutela del Pane Toscano DOP [Cumann cosanta le haghaidh STFC “Pane Toscano”] trí Tiziano Vecelio 32-52100 AREZZO

Teileafón: +39 0575314289

R-phost: info@panetoscano.net

Ríomhphost cláraithe: panetoscano@legalmail.it

Údaraítear an grúpa seo iarratas ar leasú a chur isteach faoi Airteagal 13(1) d’Fhoraithne Uimh. 12511 ón Aireacht um Thalmhaíocht, Bia agus Foraoiseacht, an 14 Deireadh Fómhair 2013.

2. Ballstát nó tríú tír

An Iodáil

3. Ceannteideal sa tsonraíocht táirge a ndéanann an leasú (na leasuithe) difear dó

☐ Ainm an táirge

☒ Tuairisc ar an táirge

☐ Limistéar geografach

☐ Cruthúnas ar thionscnamh

☒ An modh táirgthe

☒ Nasc

☒ Lipéadú

☐ Eile:

4. Cineál an leasú nó na leasuithe

☒ Leasú ar an tsonraíocht táirge de STFC nó TGFC cláraithe nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

☐ Leasú ar an tsonraíocht táirge de STFC nó TGFC cláraithe nár foilsíodh Doiciméad Aonair (ná doiciméad coibhéiseach) ina leith nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

5. Leasuithe

Tuairisc ar an táirge

1. In Airteagal 2 den tsonraíocht táirge agus i bpointe 3.2 den doiciméad aonair, an téacs: “plúr cruithneachta boige de chineál 0” leasaítear é mar a leanas: “plúr cruithneachta boige de chineál 0 nó de chineál 1 nó de chineál 2”. Foráiltear leis an leasú seo go bhféadfaí plúr de chineál 1 nó 2 a úsáid freisin chun STFC “Pane Toscano” a tháirgeadh. Is é is rún leis sin freastal ar an éileamh méadaithe ó dheighleog mhór tomhaltóirí (39 %) a dhearbhaigh in 2019 gur ith siad arán déanta as plúr nach bhfuil chomh mínphróiseáilte chun aiste bia ina bhfuil neart snáithín agus atá níos sláintiúla dá réir sin a ghlacadh.

2. An pointe seo a leanas d’Airteagal 2 den tsonraíocht táirge agus pointe 3.2 den doiciméad aonair maidir le saintréithe na grabhróige: “Grabhróg: le haghaidh chineál 0, dath bán nó dath eabhartha a mbaineann poill neamhrialta leo;” déantar é a fhorlíonadh mar a leanas: “Grabhróg: le haghaidh chineál 0, dath bán nó dath eabhartha, nó le haghaidh chineál 1 nó chineál 2, dath ómra aonfhoirmeach a mbaineann poill neamhrialta leo;” Cuireann an leasú san áireamh go bhféadfar plúr de chineál 1 agus de chineál 2 a úsáid anois agus tá sé mar aidhm aige tuairisc a thabhairt ar an tionchar a bhíonn aige ar dhath na grabhróige.

3. Athraíodh an cion taise “nach bhfuil níos mó ná 30 % de réir meáchain” a luaitear in Airteagal 2 den tsonraíocht táirge agus i bpointe 3.2 den doiciméad aonair go “nach bhfuil níos mó ná 40 %”. Leis an togra seo, léireofar an cion taise a leagtar síos i ndlí na hIodáile (Dlí Uimh. 580 an 4 Iúil 1967, 'Rialacha maidir le próiseáil agus margú gránach, plúir, aráin agus pasta'), mar nach mbeadh an luach láithreach iomchuí le haghaidh méideanna níos mó de STFC “Pane Toscano” a dhéantar le plúr de chineál 0 nó dóibh siúd a dhéantar le plúr de chineál 1 nó de chineál 2.

An modh táirgthe

4. Déantar an pointe seo a leanas d’Airteagal 5 den tsonraíocht táirge agus pointe 3.3 den doiciméad aonair a ailíniú leis an gcéad leasú: Is é an t-amhábhar a úsáidtear chun STFC “Pane Toscano” a ullmhú ná plúr cruithneachta de chineál 0, ina bhfuil ginidín cruithneachta, a tháirgtear ó chineálacha cruithneachta a fhástar, a stóráiltear agus a mheiltear go heisiach laistigh den limistéar táirgthe dá dtagraítear in Airteagal 3. Forlíontar é sin mar a leanas: Is é an t-amhábhar a úsáidtear chun STFC “Pane Toscano” a ullmhú ná plúr cruithneachta de chineál 0, de chineál 1 nó de chineál 2, ina bhfuil ginidín cruithneachta, a tháirgtear ó chineálacha cruithneachta a fhástar, a stóráiltear agus a mheiltear go heisiach laistigh den limistéar táirgthe dá dtagraítear in Airteagal 3. Sonraítear dá bhrí sin go bhféadfar plúr cruithneachta de chineál 1 nó de chineál 2, ina bhfuil ginidín cruithneachta, a tháirgtear ó chineálacha cruithneachta a fhástar, a stóráiltear agus a mheiltear go heisiach laistigh den limistéar táirgthe dá dtagraítear in Airteagal 3, a úsáid freisin mar amhábhar le haghaidh STFC “Pane Toscano”, chomh maith leis an bplúr de chineál 0 a úsáidtear faoi láthair.

5. In Airteagal 5.2 den tsonraíocht táirge, tar éis cheannteidil na míre “Muilleáil” cuirtear an abairt seo a leanas isteach: “Déantar plúr de chineál 0 a mheilt le muileann rolláin, agus is féidir plúr de chineál 1 nó de chineál 2 a mheilt le muileann rolláin nó le cloch.” Leis an leasú seo tugtar isteach an fhéidearthacht go ndéanfar plúr de chineál 1 agus de chineál 2 a mheilt trí chlocha muilinn a úsáid chun modh traidisiúnta a athbheochan. Ní dhéanann sé seo difear don doiciméad aonair.

6. In Airteagal 5.2 den tsonraíocht táirge, sa mhír “Muilleáil”, an téacs a leanas “Ní fhéadfaidh an teocht oibriúcháin laistigh den mhuileann rolláin le linn an phróisis muilleoireachta a bheith níos airde ná 40 °C.” leasaítear é mar a leanas: “Ní fhéadfaidh an teocht oibriúcháin laistigh den mhuileann rolláin le linn an próisis mhuilleoireachta a bheith níos airde ná 40 °C.’ Chun plúr cloch-mheilte de chineál 1 nó de chineál 2 a tháirgeadh, téann na gráinní isteach sna clocha muilinn agus déantar iad a mheilt chun plúr a dhéanamh i bpróiseas aonair, ag fáil plúr slánghráinneach 100 %, a chriathrófar ansin agus plúr de chineál 1 agus de chineál 2 a dhéanamh; ag deireadh an phróisis muilleoireachta, tá teocht 35 °C ar a mhéad ag an bplúr. Tá an ginidín cruithneachta uile sa phlúr a fhaightear dá réir sin.” Forlíontar an leasú roimhe seo leis an leasú seo trí thuairisc a thabhairt ar an gcaoi a ndéantar an plúr a mheilt agus an córas cloch muilinn a úsáid. Ní dhéanann sé seo difear don doiciméad aonair.

7. In Arteagal 5.2 den tsonraíocht táirge, sa mhír “Muilleáil”, an frása “Díreach tar éis muilleoireachta, ní mór an plúr a stóráil sa mhuileann ar feadh 10 lá ar a laghad ó dheireadh na muilleoireachta chun a áirithiú go dtarlaíonn teacht chun cineáil.” déantar é a fhorlíonadh mar a leanas: “Díreach tar éis muilleoireachta, ní mór an plúr a stóráil sa mhuileann ar feadh 10 lá ar a laghad i gcás plúr de chineál 0 agus 7 lá ar a laghad i gcás plúr de chineál 1 nó de chineál 2 chun a áirithiú go dtarlaíonn teacht chun cineáil.” Tá sé mar aidhm ag an leasú seo, atá i gcomhréir leis an gcéad leasú, an tréimhse teachta chun cineáil a shonrú le haghaidh plúr de chineál 1 agus de chineál 2, ar an mbealach céanna le plúr de chineál 0. Ní dhéanann sé seo difear don doiciméad aonair.

8. In Airteagal 5.2 den tsonraíocht táirge, sa mhír maidir le “Muilleoireacht”, agus i mír 3.3. den doiciméad aonair, tar éis saintréithe plúir cruithneachta boige de chineál 0, tugtar na saintréithe táirge agus teicniúla seo a leanas le haghaidh plúr de chineál 1 agus de chineál 2: Plúr de chineál 1 agus de chineál 2 Paraiméadar Luach W (Chopin) Idir 140 agus 230 P/L (innéacs) Idir 0,30 agus 0,90 Ionsú H2O Os cionn 54 % C:D (cobhsaíocht Brabender) Os cionn 5’ Uimhir titime Os cionn 280 Tá sé mar aidhm ag an leasú seo, atá i gcomhréir le leasú 1, na saintréithe táirge le haghaidh plúr de chineál 1 agus de chineál 2 a shonrú ar an mbealach céanna agus a shonraítear le haghaidh plúr de chineál 0.

9. In Airteagal 5.3 An próiseas déanta aráin den tsonraíocht táirge, leasaítear gach tagairt do “plúr cruithneachta boige de chineál 0” go “plúr cruithneachta boige de chineál 0 nó de chineál 1 nó de chineál 2”. Tá sé mar aidhm ag an leasú seo, atá i gcomhréir leis an gcéad leasú, na saintréithe táirge le haghaidh plúr de chineál 1 agus de chineál 2 a shonrú ar an mbealach céanna agus a shonraítear le haghaidh plúr de chineál 0. Ní dhéanann sé seo difear don doiciméad aonair.

10. In Airteagal 5.3 An próiseas déanta aráin den tsonraíocht táirge, an frása: “Fágtar na builíní ansin le suí ar feadh tréimhse dhá uair go leith ar a laghad go dtí go n-ardóidh siad go dtí an pointe barrfheabhsaithe, agus ansin cuirtear san oigheann iad lena mbácáil.” déantar é a fhorlíonadh leis an abairt seo a leanas: “Féadfar oighinn adhmadbhreoslaithe a úsáid.” Leis an leasú seo is féidir cineál traidisiúnta bácála a mbíonn tomhaltóirí tugtha leis a chur chun cinn. Ní dhéanann sé seo difear don doiciméad aonair.

11. In Airteagal 6 den tsonraíocht táirge agus i bpointe 5 den doiciméad aonair, an tagairt do “plúr cruithneachta boige de chineál 0” leasaítear é mar a leanas: “plúr cruithneachta boige de chineál 0 nó de chineál 1 nó de chineál 2”. Ní dhéanann an leasú sin difear don mhodh bácála aráin tipiciúil a úsáidtear sa Tuscáin agus tá sé beartaithe an tsonraíocht táirge agus an doiciméad aonair a chur i gcomhréir leis an leasú dá dtagraítear i bpointe 1 den doiciméad seo.

Nasc

12. An mhír seo a leanas ó Airteagal 6 den tsonraíocht táirge: “Tagann tréithe STFC ‘Pane Toscano’ ón sean-mhodh bácála aráin tipiciúil a úsáidtear sa Tuscáin, lena n-eisiatar úsáid salainn mar chomhábhar sa taos agus lena n-éilítear tús gabhála taois ghéir nádúrtha chun cuidiú leis an taos éirí, úsáid plúir cruithneachta boige de chineál 0, ina bhfuil ginidín cruithneachta, a fhaightear ó chineálacha roghnaithe a fhástar sa Tuscáin le beagnach céad bliain agus cineálacha eile a dhíorthaítear uathu.” leasaítear é mar a leanas: “Tagann na saintréithe seo ón sean-mhodh bácála aráin tipiciúil a úsáidtear sa Tuscáin, lena n-eisiatar úsáid salainn mar chomhábhar sa taos agus lena n-éilítear tús gabhála taois ghéir nádúrtha chun cuidiú leis an taos ardú, úsáid plúir cruithneachta boige de chineál 0, de chineál 1 nó de chineál 2, ina bhfuil ginidín cruithneachta, a fhaightear ó chineálacha roghnaithe a fhástar sa Tuscáin le beagnach céad bliain agus cineálacha eile a dhíorthaítear uathu.” Pointe 5 comhfhreagrach den doiciméad aonair: “Saintréith de chuid STFC ‘Pane Toscano’ is ea a sheilfré, léiriú ar ardú ceart, a chosnaíonn é ar mhúscán ar feadh tréimhse i bhfad níos faide ná aráin eile a fhaightear ar an margadh sa lá atá inniu ann. Is féidir é a shainaithint ar a shaintréithe orgánaileipteacha, go háirithe an dea-bholadh de chollchnónna rósta agus blas ‘neodrach’, i.e. neamhshaillte, a ghrabhróige, ag a chrústa briosc agus poill neamhrialta a ghrabhróige agus an dath bán go dath eabhartha air.” leasaítear é mar a leanas: “Saintréith de chuid STFC ‘Pane Toscano’ is ea a sheilfré, léiriú ar ardú ceart, a chosnaíonn é ar mhúscán ar feadh tréimhse i bhfad níos faide ná aráin eile a fhaightear ar an margadh sa lá atá inniu ann. Is féidir é a shainaithint ar a shaintréithe orgánaileipteacha, go háirithe an dea-bholadh de chollchnónna rósta agus blas ‘neodrach’, i.e. neamhshaillte, a ghrabhróige, ag a chrústa briosc agus poill neamhrialta a ghrabhróige agus an dath bán go dath eabhartha air i gcás plúr de chineál 0 nó dath ómra aonfhoirmeach air i gcás plúr de chineál 1 nó de chineál 2.” Ní dhéanann an leasú seo difear don mhodh bacála aráin tipiciúil a úsáidtear sa Tuscáin, lena n-eisiatar úsáid salainn mar chomhábhar sa taos agus lena n-éilítear tús gabhála taois ghéir nádúrtha chun cuidiú leis an taos éirí, úsáid plúir cruithneachta boige, ina bhfuil ginidín cruithneachta, a dhéantar as cineálacha roghnaithe a fhástar go stairiúil sa Tuscáin agus cineálacha eile a dhíorthaítear uathu. Is é is cuspóir leis an leasú seo an doiciméad aonair a chur i gcomhréir leis an leasú dá dtagraítear i bpointe 1.

Lipéadú

13. Airteagal 8 den tsonraíocht táirge agus pointe 3.6 den doiciméad aonair: An mhír: “Déantar an méid a leanas a cheadú, áfach: — úsáid ainmneacha, trádainmneacha cuideachtaí agus cuibhreannas agus lógónna príobháideacha, ar choinníoll nach bhfuil aon chiall mholta leo agus nach gcuirfidís an tomhaltóir amú. Féadfaidh na tásca sin a bheith le feiceáil ar an lipéad ar an gcoinníoll nach bhfuil a gclómhéid níos mó ná an ainmníocht ‘Pane Toscano’; — faisnéis fhéideartha don tomhaltóir maidir le húsáid agus tréithe orgánaileipteacha STFC ‘Pane Toscano’, chomh maith le tagairtí stairiúla agus cultúrtha.” leasaítear é mar a leanas: “Déantar an méid a leanas a cheadú, áfach: — úsáid ainmneacha, trádainmneacha cuideachtaí agus cuibhreannas agus lógónna príobháideacha, ar choinníoll nach bhfuil aon chiall mholta leo agus nach gcuirfidís an tomhaltóir amú. — tagairtí don tsonraíocht táirge amhail: cineálacha cruithneachta, ‘cloch-mheilte’ agus ‘bácáilte in oigheann adhmadbhreoslaithe’; — faisnéis fhéideartha don tomhaltóir maidir le húsáid agus tréithe orgánaileipteacha STFC ‘Pane Toscano’, chomh maith le tagairtí stairiúla agus cultúrtha. Féadfaidh na tásca sin a bheith le feiceáil ar an lipéad ar an gcoinníoll nach bhfuil a gclómhéid níos mó ná an ainmníocht ‘Pane Toscano’”; Mar gheall ar na leasuithe a tugadh isteach is féidir saintréithe an táirge, na hamhábhair agus an próiseas táirgeachta iomlán a chur i dtábhacht, d’fhonn tuilleadh faisnéise a sholáthar do thomhaltóirí.

DOICIMÉAD AONAIR

“Pane Toscano”

Uimh. AE: PDO-IT-01016-AM01-29.4.2021

STFC (X) TGFC ( )

1. Ainm

“Pane Toscano”

2. Ballstát nó tríú tír

An Iodáil

3. Tuairisc ar an táirge talmhaíochta nó ar an mbia-earra

3.1. An cineál táirge

Aicme 2.4. Arán, pastaetha, cácaí, milseogra, brioscaí agus earraí bácála eile;

3.2. Tuairisc ar an táirge lena mbaineann an t-ainm in (1)

Tagraíonn STFC “Pane Toscano” d’arán a dhéantar trí mhodh tipiciúil a úsáidtear sa Tuscáin, lena n-éilítear úsáid eisiach tús gabhála taois ghéir, uisce agus plúir cruithneachta boige de chineál 0, de chineál 1 nó de chineál 2, ina bhfuil ginidín cruithneachta, a dhéantar as cineálacha cruithneachta a fhástar sa limistéar táirgthe mar a shainmhínítear i bpointe 4.

Nuair a dhéantar an táirge a mhargú, ba cheart na saintréithe a leanas a bheith in STFC “Pane Toscano”:

— Cruth agus meáchan: builíní a mheánn idir 0,45 kg agus 0,55 kg, a bhfuil cruth rombóideach orthu, a dtugtar “filoncino” orthu go háitiúil; builíní a mheánn idir 0,90 kg agus 1,10 kg nó idir 1,80 kg agus 2,20 kg, a bhfuil cruth dronuilleogach le coirnéil chruinne orthu, a dtugtar “filone” orthu go háitiúil;

— Tiús: idir 5 agus 10 cm;

— Crústa: úr agus briosc, le dath dorcha, teimhneach donn éadrom air;

— Grabhróg: le haghaidh chineál 0, dath bán nó dath eabhartha, nó le haghaidh chineál 1 nó chineál 2, dath ómra aonfhoirmeach a mbaineann poill neamhrialta leo;

— Dea-bholadh: collchnónna rósta;

— Blas: neodrach, i.e. neamhshaillte, agus beagán searbh;

— Taisleach: 40 % ar a mhéad de réir meáchain.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

Plúr cruithneachta boige de chineál 0, ina bhfuil ginidín cruithneachta, leis na saintréithe táirge agus teicniúla seo a leanas:

Paraiméadar Luach W (Chopin) Idir 160 agus 230 P/L (innéacs) Idir 0,35 agus 0,65 Ionsú H2O Os cionn 54 % C:D (cobhsaíocht Brabender) Os cionn 6’ Uimhir titime Os cionn 260

Plúr cruithneachta boige de chineál 1 nó de chineál 2, ina bhfuil ginidín cruithneachta, leis na saintréithe táirge agus teicniúla seo a leanas:

Paraiméadar Luach W (Chopin) Idir 140 agus 230 P/L (innéacs) Idir 0,30 agus 0,90 Ionsú H2O Os cionn 54 % C:D (cobhsaíocht Brabender) Os cionn 5’ Uimhir titime Os cionn 280

Ní fhéadfar plúir a bhfuil luach W (Chopin) níos airde ná an luach a thugtar sa tábla a úsáid ach amháin chun an tús gabhála taois ghéir a ullmhú.

Uisce.

Téann giosta nádúrtha nó taos géar, arb é atá ann cuid de thaos ó ullmhú roimhe sin a choimeádtar i dtimpeallacht oiriúnach, faoi phróiseas coipthe agus aigéadaithe de réir a chéile. Nuair a dhéantar é a athnuachan go hiomchuí, tá an tús gabhála taois ghéir sin in ann an próiseas ardaithe a thionscnamh nuair a mheasctar leis an taos nua é.

3.4. Céimeanna sonracha sa táirgeadh nach mór dóibh tarlú sa limistéar geografach sainithe

Cruithneacht a fhás, a shaothrú agus a stóráil; ansin an grán a mheilt chun an plúr ginidín cruithneachta a fháil.

An giosta nádúrtha nó an tús gabhála taois ghéir a tháirgeadh, mar atá sé nó reothriomaithe, agus “cartlann” tréithchineálacha a choimeád is féidir a úsáid chun an tús gabhála taois ghéir a athnuachan; an tús gabhála (biga) a ullmhú, an próiseas ardaithe, agus faoi dheireadh an t-arán a bhácáil.

3.5. Sainrialacha maidir le slisniú, grátáil, pacáistiú, etc., an táirge dá dtagraíonn an t-ainm cláraithe

Déantar STFC “Pane Toscano” a mhargú i bpacáistiú de ghrád bia, cibé acu slisnithe nó neamhshlisnithe. Ní mór slisniú agus pacáistiú an aráin shlisnithe agus neamhshlisnithe a dhéanamh go heisiach ag an ionad táirgthe. Ní mór na hoibríochtaí sin a dhéanamh díreach tar éis don arán fuarú chun dea-bholadh STFC “Pane Toscano” a chaomhnú agus chun éagsúlachtaí iomarcacha i gcion taise an táirge neamhslisnithe agus dromchla na slisní a sheachaint, rud a d'athródh a saintréithe orgánaileipteacha. Féadfar an táirge a shlisniú agus a phacáistiú in atmaisféar modhnaithe freisin.

De rogha air sin, féadfar an táirge a dhíol gan aon phacáistíocht ar choinníoll go bhfuil sé inaitheanta le lipéad atá oiriúnach le húsáid bhia, a chuirtear go díreach ar an mbuilín roimh bhácáil, ar a bhfuil lógó STFC agus faisnéis shainordaitheach eile.

3.6. Sainrialacha maidir le lipéadú an táirge dá dtagraíonn an t-ainm cláraithe

Ní mór an fhaisnéis seo a leanas a sholáthar ar an bpacáistíocht:

— lógó STFC ‘Pane Toscana;

— siombail STFC an Aontais Eorpaigh, nach mór a chur sa réimse radhairc céanna leis an ainmníocht “Pane Toscano”;

— ainm agus seoladh nó suíomh an bháicéara aonair agus/nó an bháicéara chomhlachaithe.

— Ní fhéadfar aon cháilíochtaí eile a chur leis na cinn a liostaítear sa tsonraíocht táirge, lena n-áirítear na téarmaí: cineál, blas, úsáid, roghnú nó cáilitheoirí comhchosúla.

Déantar an méid a leanas a cheadú, áfach:

— úsáid ainmneacha, trádainmneacha cuideachtaí agus cuibhreannas agus lógónna príobháideacha, ar choinníoll nach bhfuil aon chiall mholta leo agus nach gcuirfidís an tomhaltóir amú;

— tagairtí don tsonraíocht táirge amhail: cineálacha cruithneachta, “cloch-mheilte” agus “bácáilte in oigheann adhmadbhreoslaithe”;

— faisnéis fhéideartha don tomhaltóir maidir le húsáid agus tréithe orgánaileipteacha STFC “Pane Toscano”, chomh maith le tagairtí stairiúla agus cultúrtha.

Féadfaidh na tásca sin a bheith le feiceáil ar an lipéad ar an gcoinníoll nach bhfuil a gclómhéid níos mó ná an sonrúchán “Pane Toscano”.

Tá lógó STFC “Pane Toscano” comhdhéanta d’íomhá a léiríonn imlíne réigiún na Tuscáine.

4. Sainmhíniú achomair ar an limistéar geografach

Cuimsítear leis an limistéar ina bhfaightear cruithneacht, plúr agus giosta, agus ina dtáirgtear agus ina bpacáistítear STFC “Pane Toscano”, críoch riaracháin iomlán Réigiún na Tuscáine.

5. Nasc leis an limistéar geografach

Tá an nasc leis an limistéar geografach bunaithe ar thosca nádúrtha, saintréithe sonracha an táirge, chomh maith leis an toisc dhaonna agus an modh táirgthe a úsáidtear sa limistéar geografach a shainmhínítear i bpointe 4.

Tá an limistéar táirgthe do STFC “Pane Toscano” ag titim le fána anuas ó lár na tíre go dtí an cósta agus aduaidh, agus tá sléibhte Apennine ar an imeall a chosnaíonn é ar dhrochaimsir ón oirthear agus go háirithe ón oirthuaisceart, agus é go hiomlán neamhchosanta ar ghaotha agus ar fhrasaíocht ón iarthar. Ó thaobh na haeráide de, is iad teochtaí agus frasaíocht atá an-difriúil leis na cinn i ngach limistéar in aice láimhe na saintréithe a bhaineann leis an limistéar, rud a bhíonn le feiceáil ar an leibhéal réigiúnach, le linn an tséasúir fáis cruithneachta ó mhí na Samhna go dtí mí Iúil. Léiríonn na sonraí aeráide (íosteocht, meánteocht agus uasteocht, frasaíocht iomlán agus solas gréine iomlán) le linn na tréimhse idir 1981 agus 2010 gurb iad na híosteochtaí an toisc is mó a mbíonn tionchair aici ar pharaiméadair (W agus P/L) an phlúir a úsáidtear, agus in ainneoin na n-éagsúlachtaí atá sa réigiún, is léir go bhfuil an limistéar difriúil leis na limistéir eile. Sa limistéar seo fástar cruithneacht bhog ar na machairí leathana (gleannta Arno agus Tiber), ach thar aon ní eile ar na ceantair chnocacha an-mhór nó ar thalamh ard Apennine. Tá teacht chun cinn éiceaitíopaí cruithneachta áitiúla difriúla, na cineálacha lanrásacha, as ar tháinig go leor de na cineálacha a fhástar inniu go sonrach chun plúr a dhéanamh atá oiriúnach le haghaidh tháirgeadh STFC “Pane Toscano”, mar gheall ar na timpeallachtaí sin. Níl na paraiméadair tráchtála agus theicniúla chéanna ag na cineálacha céanna a fhástar i limistéir eile, fiú iad sin atá comharsanach leis an Tuscáin, a éilítear chun STFC “Pane Toscano” a tháirgeadh; deimhníonn sé sin nádúr agus tionchar sonrach na ndálaí aeráide, chomh maith le hoidhreachta géinití. Tá airíonna sreabheolaíocha an phlúir mar gheall ar an aeráid díreach ceart chun taos a ardú ag úsáid tús gabhála taois ghéir a tháirgtear agus a choimeádtar beo, ó sheisiún bácála amháin go dtí an chéad seisiún eile, a bhuí le saineolas táirgthe a cuireadh ar aghaidh i measc na mbáicéirí sa cheantar atá in ann an dáileog bheacht agus an tréimhse táirgthe a éilítear chun cáilíocht táirge sheasmhach a bhaint amach a fháil amach.

Saintréith de chuid STFC “Pane Toscano” is ea a sheilfré, léiriú ar éirí ceart, a chosnaíonn é ar mhúscán ar feadh tréimhse i bhfad níos faide ná aráin eile a fhaightear ar an margadh sa lá atá inniu ann. Is féidir é a shainaithint ar a shaintréithe orgánaileipteacha, go háirithe a dhea-bholadh de chollchnónna rósta agus blas “neodrach”, i.e. neamhshaillte, a ghrabhróige, a chrústa briosc agus poill neamhrialta a ghrabhróige agus an dath bán go dath eabhartha air i gcás plúr de chineál 0 nó dath ómra aonfhoirmeach air i gcás plúr de chineál 1 nó de chineál 2. Is féidir STFC “Pane Toscano” a aithint freisin ar a luach cothaitheach ard agus a dhíleáiteacht mar gheall ar úsáid meascáin plúr ísealghlútáin ag a bhfuil luach cothaitheach an ghinidín cruithneachta (murab ionann é agus cleachtas forleathan an lae inniu an ginidín cruithneachta a chur leis le linn próiseála), agus mar gheall ar an easpa stairiúil salainn ina chomhábhair.

An nasc idir an limistéar geografach agus cáilíocht agus saintréithe táirge STFC “Pane Toscano”, is gné dhílis é den phróiseas fada déanta aráin, lena mbeadh an tús gabhála taois ghéir in ann (in éagmais salainn) na comhpháirteanna sin a bhaint as an bplúr cruithneachta boige a thugann, nuair a bhíonn an t-arán bácáilte, an blas, an chuma agus an tseilfré thipiciúil don táirge.

Tagann na saintréithe sin ón sean-mhodh bácála aráin tipiciúil a úsáidtear sa Tuscáin, lena n-eisiatar úsáid salainn mar chomhábhar sa taos agus lena n-éilítear tús gabhála taois ghéir nádúrtha chun cuidiú leis an taos ardú, úsáid plúir cruithneachta boige de chineál 0, de chineál 1 nó de chineál 2, ina bhfuil ginidín cruithneachta, a fhaightear go príomha ó chineálacha roghnaithe a fhástar sa Tuscáin ó thús an fichiú haois.

Dealraíonn sé go n-eascraíonn easpa salainn i “Pane Toscano” ó dhíospóid stairiúil, thipiciúil Thuscánach, idir na cathracha iomaíocha ag an am, Flórans agus Pisa sa dara haois déag.

Ní mór don tús gabhála taois ghéir go háirithe idirghníomhú le plúir a bhfuil na saintréithe cáilíochta cruithneachta acu a liostaítear i bpointe 3.3 agus a tháirgtear sa limistéar a shainmhínítear i bpointe 4, i.e. cruas íseal, luach W íseal agus luach meánach P/L. Deimhnítear na saintréithe sin, a cruthaíodh ó thaobh staidrimh de do na cineálacha a fhástar i réimse STFC “Pane Toscano” agus nár cruthaíodh i limistéir in aice láimhe, le sainiúlacht shuntasach aeráide a mbíonn tionchar aici ar an ngéinitíopa a bhuí leis na teochtaí agus go háirithe leis na híosteochtaí.

Díorthaítear an chuid is mó de na cineálacha cruithneachta boige coitianta a fhástar inniu chun an t-arán seo a dhéanamh ó mháthairchineálacha a roghnaíodh i ngleann Valdichiana go luath san fhichiú haois, agus a bunaíodh ansin i limistéar táirgthe STFC “Pane Toscano”.

Toisc eile is ea go leanann na báicéirí ar aghaidh ag úsáid plúr a tháirgtear gan an ginidín cruithneachta a bhaint, rud a chuidíonn go soiléir le luach cothaitheach is airde an aráin.

Ní hamháin go mbíonn tionchar dearfach ag láithreacht an ghinidín cruithneachta, atá go hiomlán as láthair sa lá atá inniu ann sna plúir a úsáidtear chun arán cineálach a dhéanamh, ar shaintréithe cothaitheacha STFC “Pane Toscano” ach ar an bpróiseas ardaithe mar gheall go bhfuil ginidín cruithneachta saibhir in einsímí a chuidíonn le siúcraí comhdhúileacha a bhriseadh síos freisin. Toisc eile atá mar shaintréith an táirgthe seo is ea úsáid shaineolaíoch na dtús gabhála taois ghéir a tháirgeann báicéirí a chruthaíonn, trí uisce agus an plúr céanna a úsáidtear chun STFC “Pane Toscano” a dhéanamh a mheascadh, na dálaí le haghaidh coipeadh aigéid lachtaigh, as a dtagann comhdhúile a thugann an dea-bholadh agus an blas tipiciúil don arán le linn bácála. Ar deireadh, ní hamháin go mbíonn tionchar ag úsáid salainn ar na próisis choipthe, ach is léir gur saintréith é de bhlas an táirge bia thipiciúil Thuscánaigh seo.

Sa chomhthéacs seo ina bhfuil idirghníomhú tosca éagsúla, is é an rud is tábhachtaí ar fad ná ceardaíocht na mbáicéirí, a bhuí lena n-eolas críochnúil ar na paraiméadair cháilíochta nach mór a urramú agus ar ullmhú an túis taois ghéir, agus a bhuí lena n-aird ar leith le linn na gcéimeanna ardaithe agus bácála, bíonn táirge an-tipiciúil le luach cothaitheach ard mar thoradh air sin.

Tagairt d’fhoilsiú na sonraíochta táirge

(an dara fomhír d’Airteagal 6(1) de Rialachán Cur Chun Feidhme (AE) Uimh. 668/2014 ón gCoimisiún)

Tá téacs iomlán na sonraíochta táirge le fáil ar an suíomh gréasáin seo a leanas: http://www.politicheagricole.it/flex/cm/pages/ServeBLOB.php/L/IT/IDPagina/3335”

nó mar rogha ar an méid sin:

trí dhul go díreach chuig leathanach baile don bheartas ón Aireacht um Thalmhaíocht, Bia agus Foraoiseacht (www.politicheagricole.it) agus cliceáil ar “Qualità” (ar thaobh na láimhe deise ar bharr an scáileáin), agus ansin ar “Prodotti DOP IGP STG” (ar thaobh na láimhe clé den scáileán) agus ar deireadh ar “Disciplinari di Produzione all’esame dell’UE”.

(1) IO L 343, 14.12.2012, lch. 1.